***A FEKETE CSÓKLEPKE***



Vincent Harris fel s alá járkált az irodájában, füléhez tartva mobilját.

* Mégis mikor történt a dolog?

Nem szokott hozzá, hogy valaki telefonon kéri a segítségét, az ügyfelek általában bejelentkeztek és akkor mondták el panaszukat, nem zavarták meg késő délutáni óráit, mint a jelenlegi személy.

A hangból ítélve korosodó nő volt, két perce telefonált, rendkívül zaklatott hangon, valami olyasmit dadogott, hogy eltűnést akar bejelenteni.

Vincent még a nevét sem értette tisztán.

A férfi ideges volt, bár hozzászokott a pánikba esett emberek stílusához, jobbszerette, ha az eseteket az iroda közvetíti, érthetően és világosan.

Az előbb feltett kérdésre csak később érkezett válasz.

* *Hajnalban... Nem volt semmi nyom, az ajtó belülről volt zárva, az ablak is érintetlen... Istenem, biztos, hogy elrabolták...*
* Asszonyom, elmondaná, hogy mégis kiről is van szó?
* *A lányomról, Mr. Harris... Jenny Marstonról...*
* Rendben. Azt állítja, nem talált semmi nyomot? Nem lett volna szabad hozzányúlni a szobához, ha a lánya ott volt az eltűnése előtt. Hívta már a rendőröket?
* *Hívtam és igazán nem nyúltam semmihez, csak megnéztem, hogy zárva van-e az ablak...*

A hang egyre hisztérikusabb lett, Vincent tudta, hogy hamarosan görcsös zokogásba fog torkollani.

* Mrs. Marston – próbálta Harris megelőzni a dolgot – ígérem, hogy mindent megteszünk, hogy megtaláljuk a lányát. Legyen nyugodt.
* *Jó, jó...*

Vincent lenyomta a mobilt.

Sóhajtott, majd az íróasztalához sétált, leült a székére.

Az asztalt új és régi ügyek anyagának kaotikus halmaza borította.

Eltűnés.

Nem lehet komoly.

A fiatal lányoknál előfordul, hogy megszöknek a szülői háztól, legkésőbb két nap múlva előkerülnek. Rosszabb esetben hónapok múlva, ha lányról van szó, általában teherbe esve, de semmi több.

Vincent szórakozottan felnézett az iroda plafonjára.

Összeráncolta a homlokát.

A neonlámpa közelében egy méretesnek mondható, koromfekete lepke csapongott.

A férfi nem is tudta, látott-e valaha ilyen fekete lepkét.

Szinte természetellenesen sötét színe volt.

* Honnan a fenéből került ez ide? – dünnyögte Vincent.

Felállt, majd kinyitotta az iroda ablakát, hogy a lepke szabadon távozhasson.

A jószág pár perc múlva meg is találta a külvilágba vezető utat, hamarosan el is tűnt.

Harris visszazárta az ablakot.

Snowhillben beköszöntött a tavasz, de az aszfaltot még sűrűn borították a hórongyok, azonban az egyre melegedő időnek köszönhetően folyamatosan olvadtak.

Vincent cipője alatt slattyogott a híg hó, a levegő párás volt és szinte érezni lehetett a napfény illatát.

Harris az egyik, még kopasz fa ágai felé nézett.

Azok közt ugyanolyan lepkék cikáztak, mint az irodában.

Az egész városban furcsa, fekete lepkék jelentek meg, meglehetősen korán.

A többi rovar még nem került elő.

El kellett volna mennie Mrs. Marston házához, de úgy gondolta, ráér később, amikor Adam Doyle és a többi rendőr összegyűjtötték a nyomokat, amelyek alapján elindulhat.

Vincent az épületek mögött bujkáló napra nézett. Körülbelül öt óra lehetett. Ilyenkor rendszerint a Két harang nevű mulatót látogatta, hogy egy pohár sör mellett elrendezze gondolatait.

A mulató tulajdonosa rendbe rakta a teraszt, ha éppen valaki ki akarja használni a tavaszi időjárás nyújtotta napfényt, amelyből télen nem sok része volt.

Harris ezek közé a vendégek közé tartozott.

Amikor a Két haranghoz ért, leült az egyik asztalhoz, a bejárattól viszonylag távol.

Tulajdonképpen ez már szinte az ő helye volt, a tulaj nem is nagyon ültetett oda más vendégeket.

Vincent kissé összébb húzta a kabátját, majd hátradőlt a széken.

Hamarosan egy fiatal pincérnő jelent meg, kezében szinte védjegyévé vált irattömbjével.

* A szokásosat, nyomozó úr?
* Igen, egy Scotch Ale lesz.

A pincérnő besietett a vendéglőbe.

Harris maga elé meredt, mélyet szippantva a tavaszi levegőből.

Tekintete az asztal szélére tévedt.

Egy fekete lepke éppen a karja mellett röpdösött.

*Lepkeinvázió van, vagy mi?*

Ebben a pillanatban valami hangosan csattant.

Vincent csaknem leesett a székről meglepetésében. A lepke fölé egy üvegpohár szája borult, ezzel fogságba ejtve a jószágot.

A pohár tulajdonosa egy világoskék kabátot viselő, fekete hajú nő volt.

Darcie McCoy.

* Megvagy! – kiáltotta diadalmasan.
* Miss McCoy!
* Jó napot, Mr. Harris! Mit szól ehhez a szép időhöz?

A nő óvatosan egy alátétet csúsztatott a pohár alá, majd a rögtönzött csapdát az asztal közepére tolta.

* Szeretem a tavaszt... nem is tudtam, hogy lepkéket gyűjt.
* Nem gyűjtöm őket. Megengedi, hogy leüljek?
* Csak tessék.

Vincent furcsállva nézte az üvegpohár falát ostromló lepkét.

Darcie leült a férfival szembeni székre, szintén az állatot kezdte figyelni.

A pincérnő eközben meghozta Vincent sörét.

* Köszönöm, Danfie.
* Egészségére. Ön kér valamit?

A kérdés Darcienak szólt, a nő meglepetten felnézett.

* Tessék? Á. Egy fahéjas kávét sok tejjel.

Danfie újból a Két harang bejárata felé vette az irányt.

Vincent belekortyolt a sörébe.

Az íze whiskyre emlékeztetett, mint a Scotch Ale sörnek általában.

Darcie tovább figyelte a lepkét.

* Ha nem gyűjti őket, akkor mire kell magának?
* Mert ez nem közönséges lepke.
* Hát, igen. Nem minden nap látok ilyen fekete lepkét, méghozzá ilyen korán...
* Ez a Fekete csóklepke.

Vincent felvonta a szemöldökét.

* Fekete csóklepke?

McCoy bólintott.

* Milyen fajta ez pontosan? – kérdezte Harris.
* Alvilági.

A férfi a pohárban vergődő lepkére nézett.

* Alvilági?

Gondolhatta volna.

Ha Darcie felbukkan, ott valami nincs rendben. Miért is érdekelte volna a lepke, ha nem azért, mert vadászik rá?

* Igen, alvilági – felelt a nő – elég megátalkodott jószág.
* Mit csinál? Megesz?
* Nem. Becserkészi az áldozatokat, rászáll az ajkukra, aminek hatására megfertőzi. Az áldozat nem hagy maga után nyomot, elmegy oda, ahol a lepkék tanyáznak, bebábozódik, és aztán kikel.

Vincent érezte, hogy libabőrös lesz.

* Kikel? – kérdezte idegesen – Mint... mint valami mutáns lepke?
* Mint valami mutáns lepkeszörny.

Harris újra a lepkére nézett, majd széles mozdulattal kiöntötte a sörét, a nagyobb méretű, üres poharat is az első fölé csapta.

* Szóval ez a...
* ...Ez a kis dög kipécézte magát.

Vincent az irodájában lévő lepkére gondolt.

Megborzongott.

* Komolyan beszél? Miért csinálják ezt?
* Ne próbálja megérteni őket. Előfordul, hogy kijönnek az alvilágból, de ritkán. Ezer évben egyszer fordul elő.
* Gratulálok az időzítésükhöz. Pont akkor, amikor én vagyok itt a nyomozó?

Jenny Marston eltűnése.

Harrison szörnyű gyanú lett úrrá.

Lehetséges, hogy az a szerencsétlen nem fog egyhamar előkerülni.

* De ezek a lepkék rengetegen vannak, miért nem fertőzték meg már egész Snowhillt?
* Csak éjfélkor fertőznek.
* Miért pont akkor?
* Éjfél. Nulla óra, nulla perc, nulla másodperc. A ma vége és a holnap kezdete közti időszak. Az újjászületés. Nappal csak válogatnak.

Vincent arra gondolt, hogy kár volt kiönteni a sört.

* Danfie! – mondta a fahéjas kávét felszolgáló pincérnőnek – hozzon egy kis gint.